CONSILIUL LOCAL VALEA IERII

Anexa nr.1 la Hotărârea Consiliului Local NR. 19/02.04.2025

**PROCEDURĂ INTERNĂ**

**privind participarea solicitanților de finanțare în cadrul Programului privind acordarea**

**de sprijin în vederea achiziţionării de aparate pentru încălzirea locuinţelor**

 Prezenta procedură internă a fost elaborată în baza Prevederilor Ordinului ministrului mediului, apelor și pădurilor nr.606/04.03.2025 pentru aprobarea Ghidului de finanţare a Programului privind acordarea de sprijin în vederea achiziţionării de aparate pentru încălzirea locuinţelor, pentru localităţile din zona montană, publicat în Monitorul Oficial nr.213 din 11.03.2025.

**CAPITOLUL I – Dispoziții generale**

**Art.1.** Prezenta procedură internă stabilește cadrul general și procedura Programului privind acordarea de sprijin în vederea achiziţionării de aparate pentru încălzirea locuinţelor, program finanțat prin Administrația Fondului pentru Mediu, instituit în comuna Valea Ierii.

**Art.2.** Scopul programului îl constituie facilitarea păstrării echilibrului ecologic şi a protecţiei mediului natural, urmărind utilizarea raţională a combustibilului solid din lemn, dezvoltarea durabilă şi incluzivă a zonei montane, precum şi reducerea poluării, prin înlocuirea dispozitivelor ineficiente şi poluante destinate încălzirii locuinţelor, utilizate de populaţie, cu unele mai eficiente, care îndeplinesc cerinţele europene privind emisiile de particule şi de noxe.

**Art.3.** Obiectul programului constă în finanţarea din Fondul pentru mediu acordată pentru achiziţionarea de aparate pentru încălzirea locuinţelor şi a coşurilor de fum.

**Art.4.** În sensul prezentei proceduri interne, termenii şi expresiile de mai jos se definesc astfel:

a) aparat pentru încălzire - dispozitiv de încălzire care emite căldură prin transfer termic direct, radiaţie sau convecţie sau prin transfer termic direct, radiaţie sau convecţie combinat cu transferul termic către un fluid, pentru a atinge şi a menţine un anumit nivel de confort termic pentru persoane în spaţiul închis în care este plasat acesta, eventual, în combinaţie cu furnizarea de căldură pentru alte spaţii, prin arderea combustibililor solizi; în cadrul programului sunt eligibile aparatele pentru încălzirea locuinţelor de tipul sobelor, şemineelor, termosobelor sau termoşemineelor alimentate cu combustibil solid sub forma lemnelor pentru foc, a peleţilor şi a brichetelor şi care îndeplinesc cerinţele europene privind emisiile de particule şi noxe;

b) aplicaţie informatică - software administrat şi pus la dispoziţie gratuit de către Administraţia Fondului pentru Mediu pe site-ul www.afm.ro, prin intermediul căruia este gestionată procedura de înscriere a solicitanţilor în program;

c) beneficiar - persoana fizică, solicitant de finanţare, care a încheiat contract de finanţare cu delegatul;

d) coş de fum - element de construcţie destinat asigurării evacuării unor gaze, fie prin fenomenul de convecţie (tiraj natural), fie prin combinarea convecţiei cu sisteme de pompe (tiraj forţat);

e) contract de finanţare - actul juridic întocmit conform modelului prevăzut în anexa nr. 5 a Ghidului de finanţare , încheiat între delegat şi beneficiar, prin care se stabilesc drepturile şi obligaţiile corelative ale părţilor, în vederea implementării proiectului finanţat în cadrul programului, în baza căruia se acordă finanţarea pentru achiziţia de aparate pentru încălzirea locuinţelor;

f) contribuţie proprie - procent în cuantum de minimum 30% din valoarea totală a cheltuielilor eligibile aferente proiectului, susţinut din surse proprii de către beneficiar;

g) criterii de eligibilitate - condiţii care trebuie îndeplinite cumulativ pentru obţinerea finanţării;

h) delegat - solicitantul UAT căruia i-a fost aprobată cererea de înscriere depusă în cadrul programului şi care a încheiat contract de delegare cu Administraţia Fondului pentru Mediu pentru a participa la derularea programului;

**Art.5.** Înscrierea solicitanţilor de finanţare în cadrul programului se efectuează în aplicaţia informatică, la o dată ulterioară publicării de către AFM pe pagina proprie de internet a listei UAT-urilor care participă în cadrul Programului privind acordarea de sprijin în vederea achiziţionării de aparate pentru încălzirea locuinţelor, pentru localităţile din zona montană", care va fi precizată în anunţul de deschidere a sesiunii de înscriere.

**CAPITOLUL II - Criterii de eligibilitate**

**Art.6.**  Este considerat eligibil solicitantul de finanţare care, la data depunerii cererii de finanţare la UAT delegat, îndeplineşte următoarele condiţii:

a) este persoană fizică cu domiciliul pe raza teritorială a delegatului;

b) domiciliază la adresa unde se va monta aparatul pentru încălzirea locuinţei;

c) este proprietar al imobilului - construcţie care va beneficia de aparatul pentru încălzirea locuinţei care urmează a fi finanţat în cadrul programului;

d) nu deţine, dar fără a se limita la acest exemplu, imobil cu proprietăţi comune şi proprietăţi individuale cu mai mult de două apartamente;

e) nu este înregistrat cu obligaţii restante de plată a taxelor, impozitelor, amenzilor şi contribuţiilor către bugetul de stat şi bugetul local, conform prevederilor legale în vigoare;

f) nu este condamnat pentru infracţiuni împotriva mediului, prin hotărâre judecătorească definitivă.

**Art.7.** (1) În cadrul programului sunt eligibile:

 a) aparatele pentru încălzirea locuinţelor, alimentate cu combustibil solid sub forma lemnelor pentru foc, a peleţilor şi a brichetelor, respectiv:

(i) sobe;

(ii) termosobe;

(iii) şeminee;

(iv) termoşeminee;

b) coşul de fum ceramic sau metalic cu perete dublu, însoţit de certificat de garanţie şi declaraţie de performanţă;

c) serviciile de instalare/montaj a/al aparatului pentru încălzire şi a/al coşului de fum.

(2) Aparatele pentru încălzirea locuinţelor trebuie să fie aliniate cerinţelor ECODESIGN 2022 stabilite prin Regulamentul (UE) 2015/1.185 de punere în aplicare a Directivei 2009/125/CE a Parlamentului European şi a Consiliului în ceea ce priveşte cerinţele în materie de proiectare ecologică aplicabile aparatelor pentru încălzire locală cu combustibil solid.

(3) Aparatele pentru încălzirea locuinţelor vor respecta următoarele condiţii minime:

a) putere nominală: maximum 35 kW;

b) randament minim: 80%;

c) emisii de particule fine (PM) sub 40 mg/m3;

d) emisii de compuşi organici volatili (OGC) sub 120 mgC/m3;

e) emisii de monoxid de carbon (CO) sub 1.500 mg/m3;

f) emisii de oxizi de azot (NOx) sub 300 mg/m3.

(4) În limita a 2.000 lei sunt eligibile cheltuielile reprezentând contravaloarea achiziţionării şi instalării/montării coşului de fum.

(5) Sunt eligibile cheltuielile efectuate după încheierea contractului de finanţare cu UAT delegat.

(6) Proiectele vizând aparate pentru încălzirea locuinţelor şi coşuri de fum se instalează/montează numai prin intermediul entităţilor autorizate în acest sens.

**CAPITOLUL III-** **Documente necesare**

**Art.8.** Solicitanții vor aplica la acest program în baza unui dosar care va cuprinde următoarele documente:

a) actul de identitate al solicitantului de finanţare, valabil la data depunerii cererii de finanţare la UAT delegat;

b) cerere de finanţare;

c) certificatul de atestare fiscală privind obligaţiile de plată către bugetul de stat, emis pe numele solicitantului de finanţare, în termen de valabilitate la data depunerii cererii de finanţare la UAT delegat;

d) certificatul de atestare fiscală privind impozitele şi taxele locale şi alte venituri ale bugetului local, emis pe numele solicitantului de finanţare de către autoritatea publică locală în a cărei rază teritorială îşi are domiciliul, în termen de valabilitate la data depunerii cererii de finanţare la UAT delegat;

e) extras de carte funciară, nu mai vechi de 60 de zile la data depunerii cererii de finanţare la UAT delegat, din care să rezulte dreptul de proprietate al solicitantului de finanţare asupra imobilului;

f) declaraţia pe propria răspundere a solicitantului de finanţare din care să reiasă că nu este condamnat pentru infracţiuni împotriva mediului, prin hotărâre judecătorească definitivă;

g) acordul coproprietarilor privind participarea în cadrul programului, în situaţia în care imobilul este deţinut în coproprietate.

**CAPITOLUL IV - Contractul de finanţare**

   **Art.9.**  Delegatul încheie contract de finanţare cu solicitanţii de finanţare care:

a) s-au înscris în program prin intermediul aplicaţiei informatice;

b) sunt incluşi în lista transmisă de către AFM,

c) întrunesc criteriile de eligibilitate prevăzute la art. 6;

d) îşi asumă, prin angajament, suportarea din alte surse a contribuţiei proprii în procent de minimum 30% din valoarea totală a cheltuielilor eligibile ale proiectului;

e) îşi asumă, prin angajament, că va instala/va monta aparatul pentru încălzirea locuinţei/coşul de fum prin intermediul entităţilor autorizate în acest sens.

 **CAPITOLUL V. Condiţii de acordare a finanţării**

**Art.10.** (1) În baza contractului de finanţare încheiat cu beneficiarul, delegatul virează acestuia contravaloarea finanţării în procent de 70% din valoarea cheltuielilor eligibile, dar nu mai mult de 10.000 lei, inclusiv TVA, pentru fiecare proiect.

(2) Pentru justificarea contravalorii finanţării care se virează conform alin. (1), beneficiarul va transmite delegatului:

a) factura fiscală privind cheltuielile eligibile realizate în conformitate cu Ghidului de finanţare a Programului privind acordarea de sprijin în vederea achiziţionării de aparate pentru încălzirea locuinţelor, pentru localităţile din zona montană;

b) documente/declaraţia pe propria răspundere a beneficiarului din care rezultă că instalarea/montajul coşului de fum, precum şi a/al aparatului de încălzire s-a realizat de către o entitate autorizată în acest sens, după caz;

c) certificat ECODESIGN 2022 pentru aparatul de încălzire achiziţionat, din care să reiasă îndeplinirea criteriilor de eligibilitate;

d) declaraţie de conformitate CE cu standardele europene de calitate şi siguranţă;

e) declaraţie de performanţă a coşului de fum, după caz;

f) certificat de garanţie a coşului de fum, după caz;

g) alte documente relevante, la solicitarea delegatului.

**Art.11.** În cazul decesului beneficiarului, transmisiunea drepturilor şi obligaţiilor contractuale operează în condiţiile legii civile.

**CAPITOLUL VI-** **Alte dispoziții**

 **Art. 12.** Înscrierea solicitanţilor de finanţare în cadrul programului se efectuează în aplicaţia informatică, la o dată ulterioară publicării listei prevăzute la art. 17 [alin. (5)](https://lege5.ro/App/Document/ge3dgmjqgyzta/ghidul-de-finantare-a-programului-privind-acordarea-de-sprijin-in-vederea-achizitionarii-de-aparate-pentru-incalzirea-locuintelor-pentru-localitatile-din-zona-montana-din-04032025?pid=610977602&d=2025-04-01#p-610977602) din ghid, care va fi precizată în anunţul de deschidere a sesiunii de înscriere.

 **Art.13.(1)** Dacă sunt constatate neconcordanțe la lista solicitanțiolor transmisă de AFM, uat-ul va verifica și va accepta că sunt erori materiale(dacă acestea nu se încadrează la alte fapte) și va consemna despre acestea în raportul de finalizare.

**(2)** Nu sunt considerate erori materiale de natura celor prevăzute la alin.(1), acele neconcordanţe care afectează în integralitate numele şi/sau prenumele solicitantului de finanţare ori implică completări/modificări/înlocuiri ale codului numeric personal.

 **Art.14.** În vederea verificării condițiilor de înscriere a solicitanților, documentelor care atestă eligibilitatea, încheierea contractului și a condițiilor de acordare a finanțării, monitorizării precum și a celorlalte responsabilități ale delegatului UAT Valea Ierii stabilite prin Ghidul de finanțare a Programului privind acordarea de sprijin în vederea achiziționării de aparate pentru încălzirea locuințelor, pentru localitățile din zona montană, prin dispoziția primarului, se va constitui o echipă de implementare a proiectului.

**CAPITOLUL VII-** **Dispoziții finale**

 **Art.15.** Prezenta procedură se completează cu prevederile Ordinului nr.606/2025 al Ministerului Mediului, Apelor și Pădurilor.

Președinte de ședință Secretar general,

 Mirela Duma Nelia-Crenguța Mariș